Regstappe geëis ná rassistiese Facebook-plasingStrandgangers op Durban se Noordstrand. (Foto: Bongani Mbatha/ANA) ŉ Sakeman is in die sop nadat hy glo in ŉ Facebook-plasing swart mense op ŉ Richardsbaai-strand met bobbejane vergelyk het. Lorenzo Greyling, ŉ sakeman van KwaZulu-Natal, het die uitlatings glo op die Facebook-groep Selling Things in Richards Bay gemaak, nadat iemand gekla het oor die rommel wat op die strand gestrooi is ná die 2019-uMhlathuze-strandfees. “Wat verwag jy van hierdie barbare? Hulle is nie opgevoed nie, nes diere. Dink jy ŉ bobbejaan of aap tel op wat hy eet? Nee, hulle eet als of los dit net op die vloer,” lui die plasing. Die plasing is op 17 Desember gemaak en sedertdien verwyder. Slondile Mkhize, die speaker van uMhlathuze, wil nou regstappe teen Greyling doen. Hy het ŉ beroep op die Menseregtekommissie gedoen om daadwerklik teen Greyling op te tree en hom “en ander” te leer om twee keer te dink voor hulle enigiets aanstootlik op sosiale media plaas. “Ons is besig om ŉ samelewing te bou wat stadig maar seker verenig word en mekaar se kulture, taal en geloof begin verstaan met die doel om in harmonie saam te leef.”